הנחת אבן נגף בבית העירייה ההיסטורי בקלן (וידאו)
גונטר דמניג
**אבן נגף** (בגרמנית: **Stolperstein** - **שְטוֹלְפֶּרשְטַיין**) הוא פרויקט הנצחה מתמשך בערים שונות באירופה, שיצר האמן גונטר דמניג. "אבני הנגף" של דמניג שקועות במדרכות בערים שונות במטרה להזכיר לעוברים ושבים את קורבנות הנאציזם. נכון לסוף שנת 2019 הונחו מעל ל-75,000 אבני נגף בערים רבות ברחבי אירופה.

תהליך היצירה
------------

ארגונים שונים, בתי ספר ובני משפחותיהם של הקורבנות מחפשים מידע על הנספים בארכיונים שונים, בין השאר במרכז המידע של יד ושם בירושלים. לאחר איסוף המידע הדרוש, מכין דמניג קוביית בטון בגודל 10X10 סנטימטר, ומחבר אליה לוחית פליז, עליה נחרטים הפרטים הבאים: הכותרת "כאן גר..." או "כאן חי...", שם הנספה, שנת הלידה ומה עלה בגורלו - על פי רוב תאריך המוות או המשלוח למחנה. לאחר מכן משולבת האבן במדרכה, ממש בפתח הבית בו התגורר הנספה.

הפרויקט ממומן מתרומות של גורמים עסקיים ופרטיים, וכן מהתרמות בבתי ספר, איגודים מקצועיים וכדומה. מחירה של כל אבן 120 אירו.

האבנים הראשונות
---------------

לאחר הבשלת הרעיון בשנים 1992–1993, הונחו אבני-הנגף הראשונות בכנסיית האנטוניטים בקלן, בעידודו של הכומר באותם ימים.[דרוש מקור][דרושה הבהרה] ב-1995 הניח דמניג באופן נסיוני (ומבלי לקבל רשות) את האבנים הראשונות ברחובות קלן, ומאוחר יותר באותה השנה גם בקרויצברג, שכונה בברלין. ב-1996 הוא הניח 55 אבנים בברלין במסגרת פרויקט "אמנים מחפשים את אושוויץ". ב-1997 הונחו שתי האבנים הראשונות לזכר עדי יהוה בעיירה סט. גאורגן, ליד זלצבורג. כעבור ארבע שנים, לאחר שהוסרו המכשולים הביורוקרטיים, הוא קיבל רשות להניח עוד 600 אבני-נגף בקלן.

התפתחות הפרויקט
---------------

הנחת אבני-נגף שתוכננה להתקיים בפולין ב-1 בספטמבר 2006 בוטלה, כיוון שבוטלה ההרשאה לכך. בסוף חודש אפריל 2007 הניח דמניג את שלוש האבנים הראשונות בבודפשט, בירת הונגריה.

ב-13 במאי 2009 הונחו לראשונה בבריסל, בירת בלגיה, שתי אבנים בנוכחות נכבדי העיר, קהל, חברי הקהילה היהודית, ילדי בית-הספר ומשפחת הנספים.

עד ינואר 2017 הניח דמניג מעל 60,000 אבנים בכ-610 יישובים בגרמניה, באוסטריה, באיטליה, בהולנד, הונגריה, אוקראינה, מקדוניה, צ'כיה ובלגיה. ב-29 בדצמבר 2019 הניח דמניג אבן מס' 75,000 בממינגן, בוואריה עבור מרתה ובֶּנו רוזנבאום.

ברוב המקרים קבוצות מתנדבים מן הקהילה עוסקות במחקר ובאיסוף המידע, ואבנים מציינות קורבנות הנאצים מקהילות שונות (יהודים, צוענים, אנשים שנרצחו במסגרת תוכנית האותנסיה הנאצית, אסירים פוליטיים, הומוסקסואלים וחסרי בית).

בהשראת הפרויקט, עמוס שליאק יזם הדלקת נרות זיכרון ליד אבני הנגף בליל הבדולח בהמבורג.

ביקורת
------

כמה ערים סירבו לאפשר הנחת אבני נגף מסיבות פוליטיות. בערים אחרות, בהן מינכן, התקבל האישור רק לאחר דיונים ארוכים. בעיר קרפלד טענו העירייה והקהילה היהודית שאין זה יאה ששמות הקורבנות יהיו למרמס רגל. בסופו של דבר הוחלט על פשרה, לפיה יונחו אבני נגף רק אם בעל הבית וקרובי הנספים מסכימים על כך. היו בעלי בתים שהתנגדו להנחת אבני נגף בפתחי בתיהם, מחשש שהתזכורת היומיומית לשואה תפגע בערך הנכס. במקרה אחד בקלן הרחיקו אבן נגף מפתח הבית לקצה המדרכה. באנטוורפן נאסר על הנחת אבני נגף, ולאחר מאבק ממושך התקבלה הסכמת העירייה. ב-5 במרץ 2019 הונחו 26 אבנים כאלו בנוכחות גונטר דמניג.

גלריה
-----

* אבן נגף בקרויצברג שבברלין (2005)אבן נגף בקרויצברג שבברלין (2005)
* אבן נגף בהמבורגאבן נגף בהמבורג
* מקבץ של חמש אבני-נגף בבראונשווייג. האבן התחתונה מימין מייצגת בת משפחה ששרדהמקבץ של חמש אבני-נגף בבראונשווייג. האבן התחתונה מימין מייצגת בת משפחה ששרדה
* אבן נגף בבודפשט, בירת הונגריהאבן נגף בבודפשט, בירת הונגריה
* אבן נגף בבודפשט, בירת הונגריהאבן נגף בבודפשט, בירת הונגריה
* אבן נגף באיילנבורג (אנ') לזכר בחור שנרצח במסגרת תוכנית האותנסיה טי-4אבן נגף באיילנבורג (אנ') לזכר בחור שנרצח במסגרת תוכנית האותנסיה טי-4
* אבן נגף ליד ביתם המשותף של מרתה ומקס ליברמן מטרים ספורים משער ברנדנבורג בברליןאבן נגף ליד ביתם המשותף של מרתה ומקס ליברמן מטרים ספורים משער ברנדנבורג בברלין
* אבן נגף לזכר פטר גינז.אבן נגף לזכר פטר גינז.

ראו גם
------

* תמונה באבן

לקריאה נוספת
------------

* גבריאל אלכסנדר, כך נפרדתי מסבא גרהרד, **יקינתון**, 238, ארגון יוצאי מרכז אירופה, פברואר 2010 אדר תש"ע, עמ' י-יב.

קישורים חיצוניים
----------------

ויקישיתוף מדיה וקבצים בנושא **אבן נגף** בוויקישיתוף
* 

* אתר האינטרנט הרשמי של אבן נגף (בגרמנית)
* אבן נגף, ברשת החברתית אקס (טוויטר)

* אבן נגף, ברשת החברתית אינסטגרם
* אבני נגף, דף שער בספרייה הלאומית
* גיל ירון, האבנים הקטנות ששומרות על הזיכרון, באתר ynet, 26 בינואר 2007
* אבנר שפירא, עכבר העיר אונליין, על מה מעידה האבן, באתר הארץ, 08 בדצמבר 2008
* אבני מכשול יזכירו לגרמנים את רציחת החסיד, באתר COL
* אתר למנויים בלבד אסתר זנדברג, מי אמר שבברלין אין זהב על הרצפה?, באתר הארץ, 17 באוקטובר 2013
* אתר למנויים בלבד עופר אדרת, מינכן תשקול הצבת "אבני נגף" לזיכרון קורבנות הנאצים, באתר הארץ, 5 בינואר 2014

סרטונים תיעוד הנחת אבן נגף: לזכרה של אווה ממלוק, ברלין-קרויצברג, 2011

הערות שוליים
------------

1. ↑  גד שפר, לא נוח לחשוב על זה, באתר "העוקץ", 19 בפברואר 2012
2. ↑  75-tausendster Stolperstein in Memmingen verlegt, BR24, ‏2019-12-29 (בגרמנית)
3. ↑  russels Jews protest Antwerp refusal to honor Holocaust victims with cobblestones
4. ↑  Antwerpen - Stolpersteine

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007568175805171
* GND: 7555258-9
* LCCN: no2007047090
* NKC: olak2011649071
* VIAF: 179296838
* WorldCat (עם VIAF): 179296838

 |